Credo (grupa)

***Credo*** ir Latvijas mūzikas grupa, kas izveidota 1974. gadā Liepājā.

## Vēsture

### Izveidošanās
Grupas pirmsākumi meklējami 1974. gada beigās, kad skolasbiedri — no "Līviem" aizgājušais basģitārists Valdis Skujiņš, Verners Bokums, Gina Burkēvice, kā arī Aivars Liepiņš un Valērijs Kosmiņins, uzsāka kopīgus mēģinājumus. Nedaudz vēlāk grupa kļuva par kokapstrādes kombināta "Baltija" vokāli instrumentālo ansambli un zem šī nosaukuma darbojās līdz 1979. gadam, kad oficiāli tika apstiprināts nosaukums *Credo*.

### Slava
Septiņdesmitajos gados grupa daudz koncertēja, tomēr lielākus panākumus tā guva 1979. gadā, iegūstot pirmo vietu Liepājas "Padomju estrādes mūzikas festivālā". Tanī pašā gadā *Credo* pievienojās solists Guntis Veits un sākās sadarbība ar Raimondu Paulu. 1980. gadā grupas popularitāte sasniedza līdz šim nebijušu līmeni. Viņu izpildītā "Ziņģe par bailēm" "Mikrofona dziesmu aptaujā" ierindojās 3. vietā, uzreiz aiz divām Raimonda Paula dziesmām. Vēl pirms tam *Credo* uzstājās Maskavas olimpiādes viesiem. 1980. gada decembrī *Credo* sastāvu papildināja viens no labākajiem Latvijas ģitāristiem Armands Alksnis, kura ietekmē *Credo* skanējums sāka vairāk svērties rokmūzikas virzienā.

1981. gadā *Credo* atkal guva panākumus "Mikrofona aptaujā". Viņu izpildītās Raimonda Paula dziesmas "Meitene ar kallu ziediem" un "Rozīt' mana nātru dārzā" ierindojās attiecīgi trešajā un ceturtajā vietā.

1982. gadā tika izdots grupas pirmais skaņu ieraksts — mazalbumu *Credo*, kas PSRS apstākļos bija uzskatāms par milzīgu panākumu. *Credo* koncertēja arī ārpus Latvijas — Vācijas Demokrātiskajā Republikā (VDR), Polijā, Lietuvā. Klausītāju atzinību ieguva Raimonda Paula dziesma ar Leona Brieža vārdiem "Kad nekas nav palicis tevī", kura "Mikrofona" aptaujā ieņēma otro vietu.

Nākamajā gadā *Credo* daudz koncertē. Nozīmīgākās uzstāšanās notika Ogres estrādē un Rundāles pils laukumā. Pēdējās uzstāšanās ienākumi pilnībā tika ziedoti pils restaurācijai. Ārpus Latvijas grupa uzstājās Palangas estrādes mūzikas festivālā, kurā par labāko taustiņinstrumentālistu tika atzīts Aldis Langbaums, bet ģitāristu — Armands Alksnis. Tālākais koncertceļojums notika uz Āfriku — Kongo Tautas Republiku.

1984. gadā *Credo* ne vien intensīvi uzstājās Latvijā, bet atkal sniedza koncertus VDR. Pieticīgāki bija panākumi "Mikrofona" aptaujā, kurā Veita "Disnejlenda" ieņēma ceturto vietu. Savā desmit gadu jubilejā *Credo* sniedza vienpadsmit koncertus Liepājas teātrī.

1985. gadā *Credo* mēģināja radīt arī nopietnāku mūziku. Kopā ar Raimondu Paulu un Gunāru Krolli tapa dziesmu cikls "Melnais kliedziens", kas veltīts Hirosimas un Nagasaki atombombardēšanas piemiņai. Ciklā iekļautas vairākas instrumentālas kompozīcijas, kas grupai nav raksturīgi. "Mikrofona" aptauja grupai nebija pārāk veiksmīga — "Ūsainā puķe" ieņēma tikai vienpadsmito vietu.

### Noriets
Jau 1985. gada "Mikrofona" aptauja parādīja, ka grupa, sasniegusi popularitātes virsotni, lēnām sāk norietēt. Gorbačova uzsāktā pārkārtošanās politika Latvijā izsauca pirmās Atmodas vēsmas, ko Latvijas populārajā mūzikā iezīmēja "Līvu" dziesmas "Dzimtā valoda" uzvara "Mikrofonā '86". Jaunajā gaisotnē *Credo* tā arī īsti nespēja iekļauties.

Tomēr 1986. gads *Credo* bija nozīmīgs ar to, ka tika izlaisti divi LP albumi: "Baltais ceļš", kurā iekļautas deviņas Armanda Alkšņa, Gunta Veita un Raimonda Paula dziesmas, kā arī "Melnais kliedziens". Martā, kā Raimonda Paula 50 gadu jubilejas programmu, *Credo* nospēlēja sešpadsmit koncertus Liepājas teātrī, bet rudenī uzstājās Vjetnamā. 1986. gadā tika izlaists pēdējais grupas hits "Lido" (7. vieta "Mikrofona" aptaujā).

Nākamos divus gadus grupas popularitāte turpināja samazināties. *Credo* saņēma iznīcinošu kritiku presē, arī koncertu apmeklējums dramatiski kritās. Tiesa, gan 1987., gan 1988. gadā ar lieliem panākumiem noritēja koncerti Lietuvā. 1988. gada beigās no grupas aizgāja basģitārists Eduards Glotovs un ģitārists Armands Alksnis, kā arī bundzinieks Guntars Brečs, kura sarakstītā dziesma "Lietus" togad ierindojās "Mikrofona" aptaujas 14. vietā. Aizgājušajiem tika atrasti aizvietotāji, vēl notika koncerti Latvijā, Polijā, Jaltā un vēlreiz Vjetnamā (1989. gadā), tomēr grupa praktiski jau bija izirusi.

### Atgriešanās
1993. gadā grupa ierakstīja dažas E. Silacērpa kompozīcijas, "Mikrofona" aptaujā piedalījās dziesma "Kad es tev pēkšņi ienācu prātā" (15. vieta).

Grupas atdzimšana notika 1997. gadā, kad tā uzsāka aktīvu koncertdarbību, no maija līdz jūnijam sniedzot desmit koncertus dažādās Latvijas pilsētās, bet vēl pirms tam, pavasarī, Mikrofona Ieraksti izlaida *Credo* dziesmu izlasi CD un kasetes formātā. Atsevišķos koncertos piedalījās arī Raimonds Pauls. Tanī laikā *Credo* bija, iespējams, visu laiku līdz šim spēcīgākais sastāvs: Guntis Veits, Aldis Langbaums, Raivis Krūms, Eduards Glotovs, Armands Alksnis, Verners Bokums un Guntars Brečs.

Tomēr ar jaunu dziesmu ierakstīšanu neveicās, daļa grupas dalībnieku dzīvoja Rīgā, bet daļa Liepājā. Šī un citu iemeslu dēļ 1999. gadā notika visai skandaloza *Credo* šķelšanās. Veits, Alksnis, Brečs un Aivars Vīksna nolēma, ka *Credo* turpinās darbību četratā un uzsāka strādāt pie jauna albuma. To ar nosaukumu "Viss mainās" izlaida Mikrofona Ieraksti .

2001. gadā nomainījās bundzinieki — Breča vietā tika uzaicināts Gundars Lintiņš. Gads ir zīmīgs arī ar to, ka ar dziesmu "Cita tautas dziesma" (latviešu valodā) *Credo* piedalījās Eirovīzijas nacionālās atlases finālā. Cita dziesma — "Tur aiz mākoņiem ir saule" piedalījās "Muzikālās bankas" aptaujā, kur tā ieņēma 9. vietu. 12. oktobrī iznāca albums "Ceļa zīmes". Tam  sekoja izlase "Neko nevar skaidri zināt". [thumb|''Credo'' uzstāšanās 50 gadu jubilejas koncertā [VEF Kultūras pils|VEF kultūras pilī ar Ainaru Virgu (otrais no kreisās puses)]]2005. gada pavasarī *Credo* uzsāka sadarbību ar jaunajām dziedātājām *[[Candy (dziedātāja)|Candy]]* un *[[Aisha]]*, kas izvērtās kopīgā darbā pie jaunā grupas diska "Piedod man", kas iznāca . Tam sekoja arī kopīga Latvijas koncerttūre.

Sastāva papildināšana notika 2006. gadā, kad tika pieņemts taustiņinstrumentālists Artūrs Palkevičs, kurš ar *Credo* dalībniekiem koncertēja realitātes šova "O karte" laikā. Gada lielākais koncerts notika 18. augustā, kad Ogres estrādē *Credo* uzstājās 27 000 skatītāju priekšā.

Turpmākajos gadus grupa regulāri uzstājās Latvijas klubos un dažādos mūzikas festivālos. Sastāva maiņa notika arī 2009. gada decembrī, kad *Credo* pameta viens no tās līderiem Armands Alksnis.

2013. gadā grupai pievienojās ģitārists Guntars Endzelis. *Credo* turpināja uzstāties Latvijas estrādēs un kultūras centros, sekoja koncerttūres Īrijā, Lielbritānijā, Vācijā, Norvēģijā.

Grupas pēdējā dalībnieku maiņa notika 2024. gada janvārī, kad grupā atgriežas Armands Alksnis un notiek grupas 50 gadu jubilejas koncerttūre. Tās ietvaros *Credo* uzstājās daudzviet Latvijā, tostarp 17. oktobrī VEF Kultūras pilī, kur kopā ar “Credo” uzstājās Armands Birkens no “Čikāgas piecīšiem”, Ainars Virga no "Līviem" un grupa “Apvedceļš”, kā arī Dailes teātra aktrise Lelde Dreimane.

## Sastāvs
Kopā dažādos laikos grupā ir darbojušies 33 dalībnieki.

### Grupas dalībnieki
* Guntis Veits — balss, ģitāra (1979—1990; 1997—pašlaik)
* Armands Alksnis — ģitāra (1980—1988; 1997—2009; 2024 — pašlaik)
* Aivars Vīksna — basģitāra (1989—1990; 1998—pašlaik)
* Gundars Lintiņš — bungas (2001—pašlaik)

### Bijušie dalībnieki
* Valdis Skujiņš — basģitāra (1974—1986), menedžeris (1974—1990; 1997)
* Verners Bokums — bungas (1974—1977; 1997)
* Gina Burkēvice — balss (1974—1980)
* Aivars Liepiņš — ģitāra (1974—1976)
* Valērijs Kosmiņins — ģitāra, balss (1974—1976)
* Irēna Burkēvice — balss (1975—1981)
* Aldis Langbaums — taustiņinstrumenti (1975—1990; 1997—1999)
* Raivis Krūms — balss (1976—1990; 1997)
* Viktors Dreimanis — sitamie instrumenti (1976—1990; 1997)
* Valdis Liparts — ģitāra (1976—1980)
* Andris Ligers — saksofons (1976; 1988; 1997)
* Guntis Tilgalis — balss (1978—1981)
* Gatis Baltiņš — taustiņinstrumenti (1980—1981)
* Guntars Endzelis — ģitāra (2012—2023)
* Aelita Kapteine — balss (1981—1982)
* Tālis Marhilēvičs — taustiņinstrumenti (1981)
* Jānis Šteinbergs — balss (1981—1984)
* Aelita Kapteine — balss (1982—1984)
* Guntars Brečs — bungas (1984—1988; 1997—2000)
* Eduards Glotovs — basģitāra (1986—1988; 1997)
* Edijs Cionelis — bungas (1988—1990)
* Roberts Siliņš — akustiskā ģitāra, bekvokāls (1989—1990)
* Norlands Millers — ģitāra (1988—1990)
* Aivars Rakovskis — ģitāra (1990)
* Edgars Silacērps — basģitāra, balss (1997)

## Diskogrāfija

### Studijas albumi

### Izlases un retrospekcijas

### Singli

## Literatūra

* Andra Alksne. CREDO. — Rīga: Poligrāfijas infocentrs, 2008., 

## Piezīmes un atsauces

## Ārējās saites
* Profils draugiem.lv